7 ting vi ved om Samsung Galaxy S20

Hvad enten der er tale om kontrollere læk eller at Samsung bare er ekstremt dårlige til at holde på hemmeligheder, så vælter det i den grad ud med informationer om Galaxy S20 serien, der officielt præsenteres om lidt over to uger, nemlig den 11. februar.

Selv specifikationer og bonus ved forudbestiller er lækket på forhånd. Her forsøger vi at skabe et overblik over Samsung kommende flagskibe.

Modeller

Samsung Galaxy S20 kommer i tre udgaver, nemlig Galaxy S20, S20 Plus og den kolossale S20 Ultra. De to mindste kommer desuden i en 5G-variant, mens 5G er standard i Ultra-modellen. Der er altså i alt fem forskellige varianter, man kan vælge mellem (ud over farvevarianter). Samsung dropper til gengæld ”e”-varianten i denne omgang.

Skærmen

De tre modeller er stort set ens, men differentierer på tre områder; Skærmstørrelse, kamera-sammensætning og batterilevetid. Alle skærmene har det såkaldte Infinity-O design med et hul i midten til frontkameraet. De bliver også alle sammen med 120 Hz opdateringshastighed og vil, på den front, altså trumfe OnePlus 7’erne. Her er en oversigt over forskellene:

Galaxy S20 | Galaxy S20 Plus | Galaxy S20 Ultra
6,2 tommer AMOLED 120 Hz | 6,7 tommer AMOLED 120 Hz | 6,9 tommer AMOLED 120 Hz
3200 x 1440 pixels (563 PPI) | 3200 x 1440 pixels (525 PPI) | 3200 x 1440 (511 PPI)

Kameraer

I flere måneder har der gået rygter om, at Samsung ville give kameraet på S20’erne en alvorlig opgradering. Ikke sært i betragtning af, at ærkefjenden Huawei plejer at mose Samsung på den front.

Hver af S20’erne er bestykket med en Sony IMX 555 kamerasensor, men der er væsentlige forskelle i resten af kameraopsætningen. Ikke mindst vil S20 Ultra angiveligt være udrustet med en brutal 108 megapixel sensor, 48 megapixel telefoto og 12 megapixel ultra-vidvinkel. Der går endda rygter om, at den vil have 100x hybrid zoom.

Basismodellen, Galaxy S20, vil være udrustet med en 12 megapixel linse, 64 megapixel telefoto-linse og 12 megapixel ultra-vidvinkel. Galaxy S20 Plus vil være identisk bestykket, men derudover have en såkaldt Time-of-Flight-sensor. Telefoto-linsen rygtes at have 3x optisk zoom og potentielt 30x digital zoom.

På fronten vil alle tre modeller være udrustet med et 40 megapixel kamera, der kan optage 4K-video med op til 60 billeder i sekundet.

Galaxy S20 | Galaxy S20 Plus | Galaxy S20 Ultra
12 MP, 64 MP telefoto, 12 MP Ultra-vidvinkel | 12 MP, 64 MP telefoto, 12 MP Ultra-vidvinkel, Time-of-Flight | 108 MP, 48 MP telefoto, 12 MP Ultra-vidvinkel, Time-of-Flight
| |

Indmaden

Det forventes at alle Galaxy S20 modellerne vil være baseret på Qualcomm Snapdragon 865 processoren, mens vi herhjemme vil få varianten med Exonys 990 processoren. S20 og S20 Plus vil have 12 gigabyte RAM, mens Ultra-modellen vil have voldsomme 16 gigabyte RAM.

Galaxy S20 og S20 Plus vil have 128 gigabyte indbygget lagerplads, der kan udvides til 1 terabyte via MicroSD-kort, og den bliver baseret på den hurtige UFS 3.0 teknologi. Ultra vil derimod kunne fås i udgaver med enten 128 gigabyte eller 512 gigabyte lagerplads (plus mulighed for 1 TB via MicroSD-kort).

Batteriet

Ifølge rygterne har Samsung givet samtlige modeller godt med batteri denne gang. Basismodellen S20 vil få et 4.000 mAh batteri, mens Galaxy S20 Plus vil få et 4.500 mAh batteri med 25W hurtigladning. Topmodellen S20 Ultra vil have et 5.000 mAh batteri med 45W hurtigladning.

Bonus for at forudbestille

Samsung har tradition for at smide en gave med, hvis man forudbestiller telefonen. I år viser et lækket billede, at der følger et sæt Samsung Galaxy Buds+ med, hvis man forudbestiller enten Galaxy S20 Plus eller Galaxy S20 Ultra.

Galaxy Buds+ er en opdateret udgave af de komplet trådløse hovedtelefoner, der blev lanceret sammen med S10 sidste år. De nye udgaver har angiveligt bedre mikrofoner, bedre lydkvalitet og ændringer i ladeæsken. Det vides ikke, om dette tilbud bliver tilgængeligt for danskere også.

Alt det andet …

Det ser ud til, at ingen af modellerne vil have stik til hovedtelefoner. Dermed er der stort set ingen af (nyere) topmodellerne på markedet, der har hovedtelefonstik. Producenterne af Bluetooth-hovedtelefoner må juble.

Alle telefonerne i serien vil have IP67-certificering, hvilket betyder, at de kan modstå både vand og støv. De vil også blive udsendt med Android 10 som standard og Samsung s eget One UI 2.0 smurt hen over. Apropos software, så går der også rygter om, at S20’erne vil have en ny Quick Share-funktionalitet, der er mulighed for nemt at dele filer trådløst – meget lig Apples Airdrop-funktion.

7 ting vi ved om Samsung Galaxy S20